Pielikums

Madonas novada pašvaldības domes

31.01.2025. lēmumam Nr. 5

(prot. Nr. 2, 3. p.)

**LĪGUMS**

PAR SABIEDRISKO ŪDENSSAIMNIECĪBAS

PAKALPOJUMU SNIEGŠANU

Dokumenta datums ir pēdējā pievienotā droša

elektroniskā paraksta laika zīmoga datums

**Madonas novada pašvaldība**, reģistrācijas Nr.90000054572, juridiskā adrese Saieta laukums 1, Madona, Madonas novads, (turpmāk - PAŠVALDĪBA), kuras vārdā saskaņā ar Pašvaldību likuma 22.panta pirmās daļas 1. un 15.punktu, Madonas novada pašvaldības domes 2023. gada 31. maija lēmumu Nr. 284 “Par darba tiesisko attiecību turpināšanu ar Madonas novada pašvaldības izpilddirektoru un iecelšanu amatā uz pieciem gadiem” (protokols Nr. 7, 19.p.), Madonas novada pašvaldības domes 2025. gada 31.janvāra lēmuma Nr.\_\_\_ (protokols Nr. 7, 19.p.) 7.punktu rīkojas izpilddirektors Uģis Fjodorovs, un

**SIA “****Bērzaunes komunālais uzņēmums”**, reģistrācijas Nr. 48703002782, juridiskā adrese Aronas iela 4, Sauleskalns, Bērzaunes pag., Madonas nov., LV-4853, (turpmāk – KAPITĀLSABIEDRĪBA), kā vārdā saskaņā ar statūtiem rīkojas valdes locekle Egija Romanovska, (Līguma slēdzēji kopā arī – Puses, katrs atsevišķi – Puse),

ievērojot:

* Madonas novada pašvaldības domes 2025. gada 31. janvāra lēmumu Nr.\_\_\_, ar kuru KAPITĀLSABIEDRĪBAI tiek piešķirtas tiesības sniegt sabiedrisko pakalpojumu – ūdenssaimniecības pakalpojumu;
* Pašvaldību likuma 4.panta pirmās daļas 1.punktā noteikto vienu no pašvaldības autonomajām funkcijām: organizēt iedzīvotājiem ūdenssaimniecības pakalpojumus neatkarīgi no tā, kā īpašumā atrodas dzīvojamais fonds;
* Ūdenssaimniecības pakalpojumu likuma 6.panta pirmajā daļā paredzēto, ka pašvaldība pilnvaro komersantu sniegt sabiedriskos ūdenssaimniecības pakalpojumus, noslēdzot ar to līgumu par sabiedrisko ūdenssaimniecības pakalpojumu sniegšanu visā pašvaldības administratīvajā teritorijā vai tās daļā;
* KAPITĀLSABIEDRĪBA ir PAŠVALDĪBAS kapitālsabiedrība, kurā PAŠVALDĪBAI pieder 100 % kapitāla daļu, tās statūtos norādītajos komercdarbības veidos ir arī ūdens ieguve, attīrīšana, apgāde un notekūdeņu savākšana un attīrīšana;
* KAPITĀLSABIEDRĪBAS darbība ir atbilstoša Valsts pārvaldes iekārtas likuma 88. panta pirmās daļas 1. un 2.punktā noteiktajiem gadījumiem, kad publiska persona var veikt komercdarbību, proti – tiek novērsta tirgus nepilnība — situācija, kad tirgus nav spējīgs nodrošināt sabiedrības interešu īstenošanu attiecīgajā jomā; publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;

savstarpēji vienojoties, noslēdz šāda satura līgumu par sabiedrisko ūdenssaimniecības pakalpojumu sniegšanu, (turpmāk – Līgums):

## LĪGUMA VISPĀRĒJIE NOTEIKUMI UN LĪGUMA PRIEKŠMETS

* 1. PAŠVALDĪBA uzdod un KAPITĀLSABIEDRĪBA apņemas nodrošināt šādu sabiedrisko ūdenssaimniecības pakalpojumu sniegšanu Pašvaldības administratīvajā teritorijā:
     1. ūdens ieguve, uzkrāšana un sagatavošana lietošanai līdz padevei centralizētajā ūdensvada tīklā;
     2. ūdens piegāde no padeves vietas centralizētajā ūdensvada tīklā līdz piederības robežai;
     3. notekūdeņu savākšana centralizētajās kanalizācijas sistēmās (izņemot notekūdeņu savākšanu lietus kanalizācijas sistēmās) no piederības robežas un novadīšana līdz notekūdeņu attīrīšanas iekārtām;
     4. notekūdeņu attīrīšana un novadīšana vidē, tai skaitā virszemes ūdensobjektos, izņemot notekūdeņu savākšanu lietus kanalizācijas sistēmās (turpmāk – ūdenssaimniecības pakalpojums).
  2. PAŠVALDĪBA piešķir KAPITĀLSABIEDRĪBAI īpašas tiesības sniegt ūdenssaimniecības pakalpojumu Madonas novada administratīvās teritorijas daļā - Bērzaunes pagastā, Mārcienas pagastā, Kalsnavas pagastā, Vestienas pagastā.
  3. KAPITĀLSABIEDRĪBA apņemas sniegt ūdenssaimniecības pakalpojumu Madonas novada administratīvās teritorijas daļās - Bērzaunes pagasta Bērzaunes ciemā, Sauleskalna ciemā un Iedzēnos, Mārcienas pagasta Mārcienas ciemā, Kalsnavas pagasta Aiviekstes, Jaunkalsnavas, Jāņukalna ciemā, Vestienas pagasta Vestienas ciemā - esošajiem iedzīvotājiem, pašvaldības iestādēm un citām juridiskām un publiskām personām (turpmāk – PATĒRĒTĀJS).
  4. KAPITĀLSABIEDRĪBA slēdz līgumu ar katru PATĒRĒTĀJU par konkrēto ūdenssaimniecības pakalpojuma sniegšanu.
  5. KAPITĀLSABIEDRĪBAI ir pienākums nodrošināt ūdenssaimniecības pakalpojumu sniegšanu, kā arī šo pakalpojumu pārtraukšanu PATĒRĒTĀJIEM.

## ŪDENS IEGUVE, ATTĪRĪŠANA, NOTEKŪDEŅU SAVĀKŠANA, ATTĪRĪŠANA

* 1. KAPITĀLSABIEDRĪBA apņemas sniegt ūdenssaimniecības pakalpojumu atbilstoši Latvijas Republikas un Eiropas Savienības normatīvajos aktos paredzētajām dzeramā ūdens un notekūdeņu attīrīšanas kvalitātes prasībām.
  2. KAPITĀLSABIEDRĪBA ir atbildīga par dzeramā ūdens ieguvi katrā konkrētajā (1.2 un 1.3 punktā minētajās) Madonas novada administratīvās teritorijas daļā, tā atdzelžošanu un novadīšanu līdz PATĒRĒTĀJAM.
  3. KAPITĀLSABIEDRĪBA ir atbildīga par notekūdeņu savākšanu no PATĒRĒTĀJA, to novadīšanu uz notekūdeņu attīrīšanas ietaisēm, attīrīšanu un attīrīto notekūdeņu novadīšanu līdz iztekai ūdenstilpnē.
  4. KAPITĀLSABIEDRĪBA ir atbildīga par savu pamatlīdzekļu un tehniskā aprīkojuma uzturēšanu un atjaunošanu, lai varētu izpildīt šī līguma 2.1., 2.2. un 2.3. punktus.
  5. KAPITĀLSABIEDRĪBAS bilancē un pamatkapitālā ir visi nepieciešamie pamatlīdzekļi un citi aktīvi, lai varētu izpildīt šī līguma 2.1., 2.2. un 2.3. punktus.
  6. Pakalpojumu izpildei finansējumu veido:
     1. ienākumi no KAPITĀLSABIEDRĪBAS komercdarbības, tai skaitā PATĒRĒTĀJU maksājumi par sniegtajiem ūdenssaimniecības pakalpojumiem;
     2. Eiropas Savienības Kohēzijas fonda, Eiropas Savienības struktūrfondu u.c. institūciju finansējums, kas piešķirts KAPITĀLSABIEDRĪBAI;
     3. PAŠVALDĪBAS līdzfinansējums (investīcijas vai ieguldījumi pamatkapitālā), KAPITĀLSBIEDRĪBAS ūdenssaimniecības attīstībai izstrādāto projektu īstenošanai;
     4. KAPITĀLSABIEDRĪBAI nav tiesību izmantot ieņēmumus no maksas par ūdenssaimniecības pakalpojumiem, lai segtu izmaksas, kas saistītas ar tās komercdarbību vai cita veida darbību, kas nav tieši saistīta ar sabiedrisko ūdenssaimniecības pakalpojumu sniegšanu.

## TARIFI, ŪDENS UN NOTEKŪDEŅU DAUDZUMA APRĒĶINĀŠANAS PRINCIPI

* 1. KAPITĀLSABIEDRĪBA samaksu par sniegtajiem pakalpojumiem nosaka saskaņā ar Madonas novada pašvaldības domes apstiprinātajiem tarifiem.
  2. Izlietoto ūdens daudzumu, ko patērē PATĒRĒTĀJS, nosaka pēc ūdens patēriņa skaitītāja rādījumiem, novadītais notekūdeņu daudzums tiek uzskaitīts vienāds ar izlietotā dzeramā ūdens daudzumu. Ja notekūdeņu daudzums ir mazāks, tad PATĒRĒTĀJAM tas dokumentāli jāpierāda.
  3. Daudzdzīvokļu (trīs un vairāk dzīvokļi) māju PATĒRĒTĀJIEM, KAPITĀLSABIEDRĪBA pielieto norēķināšanos pēc mājas kopējā ūdens patēriņa skaitītāja rādījuma, pielietojot pārrēķina koeficientu.

## KAPITĀLSABIEDRĪBAS UN PATĒRĒTĀJA NORĒĶINU KĀRTĪBA

* 1. Norēķinu periods, par kuru KAPITĀLSABIEDRĪBA izraksta rēķinu, ir viens kalendārais mēnesis vai laika periods, par kuru vienojas ar PATĒRĒTĀJU. KAPITĀLSABIEDRĪBAS izrakstītos rēķinus PATĒRĒTĀJS apmaksā termiņā par kuru tie vienojas, noslēdzot līgumu par ūdenssaimniecības pakalpojumu. Ja PATĒRĒTĀJS ir nokavējis līgumā noteikto samaksas termiņu, KAPITĀLSABIEDRĪBAI ir tiesības aprēķināt līgumsodu 0,1% no nenomaksātās summas par katru nokavēto dienu PATĒRĒTĀJAM - juridiskai personai, un 0,1% no nenomaksātās summas par katru nokavēto dienu PATĒRĒTĀJAM - fiziskai personai.

## KAPITĀLSABIEDRĪBAS TIESĪBAS UN PIENĀKUMI

* 1. KAPITĀLSABIEDRĪBA ir atbildīga par ūdenssaimniecības pakalpojumu sniegšanu saskaņā ar Ūdenssaimniecības pakalpojumu likumu, citiem spēkā esošajiem normatīvajiem aktiem un Līgumu.
  2. KAPITĀLSABIRDRĪBA veic visus iespējamos pasākumus nepārvaramas varas seku mazināšanai un novēršanai, pēc iespējas nodrošinot iedzīvotājiem sniegto pakalpojumu nepārtrauktību vai pakalpojumu sniegšanas atjaunošanu iespējami īsākā laikposmā.
  3. KAPITĀLSABIEDRĪBAS pienākums ir atbilstoši likumam “Par sabiedrisko pakalpojumu regulatoriem” reģistrēties attiecīgajā sabiedrisko pakalpojumu sniedzēju reģistrā, ja KAPITĀLSABIEDRĪBAS sniegto sabiedrisko ūdenssaimniecības pakalpojumu apjoms vismaz vienā veidā pārsniedz 100 000 kubikmetrus gadā.
  4. KAPITĀLSABIEDRĪBAI ir pienākums kārtot savu grāmatvedības uzskaiti atbilstoši kritērijiem, kas noteikti likuma “Par sabiedrisko pakalpojumu regulatoriem” 26. un 27. pantā, attiecībā uz sabiedrisko pakalpojumu sniedzējiem.
  5. KAPITĀLSABIEDRĪBAI ir tiesības uz laiku pārtraukt vai samazināt ūdens padevi PATĒRĒTĀJIEM gadījumos, kas noteikti 2015.gada 30.jūnija Ministru kabineta noteikumos Nr.326 “Noteikumi par Latvijas būvnormatīvu LBN 222-15 “Ūdensapgādes būves”” (turpmāk – Būvnormatīvs LBN 222-15), un šādos gadījumos:
     1. elektroenerģijas pārtraukums;
     2. ūdensvada un kanalizācijas tīklu avārija;
     3. nepieciešamība piegādāt ūdeni ugunsgrēka dzēšanai;
     4. dabas stihijas gadījumā;
     5. ir notikusi dzeramā ūdens un notekūdeņu dažāda veida piesārņošana apdzīvotās vietas ūdensapgādes sistēmā;
     6. Ja ūdens padeves pārtraukums vai samazinājums pārsniedz Būvnormatīvā LBN 222-15 minētos termiņus, tad KAPITĀLSABIEDRĪBA nodrošina alternatīvu ūdens piegādi.
  6. KAPITĀLSABIEDRĪBA ir tiesīga pārtraukt ūdens padevi un notekūdeņu novadīšanu, brīdinot katru PATĒRĒTĀJU 30 vai 10 dienas iepriekš, gadījumos, kas ir minēti 2016.gada 22.marta Ministru kabineta noteikumos Nr.174 “Noteikumi par sabiedrisko ūdenssaimniecības pakalpojumu sniegšanu un lietošanu”.
  7. KAPITĀLSABIEDRĪBA ir tiesīga pārtraukt ūdenssaimniecības pakalpojumu sniegšanu bez iepriekšēja brīdinājuma Ūdenssaimniecības pakalpojumu likuma 9. panta otrās daļas 2. punktā minētajos gadījumos, kā arī citos gadījumos, ja:
     1. PATĒRĒTĀJS nav nodrošinājis komercuzskaites mēraparāta saglabāšanu, to patvaļīgi regulējis, noņēmis plombu no komercuzskaites mēraparāta mezgla, ugunsdzēsības noslēgarmatūras vai hidranta;
     2. PATĒRĒTĀJS neievēro pakalpojuma līgumā noteikto ūdens lietošanas un notekūdeņu novadīšanas kārtību, tai skaitā prasības notekūdeņu sastāvam un piesārņojošo vielu koncentrācijai, kas var izraisīt vai izraisa avāriju centralizētajā kanalizācijas sistēmā vai notekūdeņu attīrīšanas iekārtas darbības traucējumus;
     3. nekustamā īpašuma īpašnieks vai valdītājs ir ierīkojis patvaļīgu pieslēgumu pie centralizētās ūdensapgādes vai centralizētās kanalizācijas sistēmas;
     4. PATĒRĒTĀJS KAPITĀLSABIEDRĪBAS noteiktajā laikposmā nav novērsis bojājumus tā īpašumā vai valdījumā esošajā ūdenssaimniecības sistēmā un tie ietekmē centralizēto ūdensapgādes vai kanalizācijas sistēmu vai nodara kaitējumu citiem pakalpojuma lietotājiem.
  8. Lai nodrošinātu šī līguma 2.1., 2.2. un 2.3. punktā noteikto sabiedrisko ūdenssaimniecības pakalpojumu sniegšanu atbilstoši normatīvajos aktos noteiktajai kvalitātei, KAPITĀLSABIEDRĪBA var saņemt atlīdzības maksājumus, kas ir investīcijas sabiedrisko pakalpojumu sniegšanas infrastruktūrā. Atlīdzības maksājuma aprēķināšana, kontrole un pārskatīšana, kā arī atlīdzības maksājuma pārmaksas novēršana un atmaksāšana notiek atbilstoši Eiropas Savienības un Latvijas Republikas normatīvajiem aktiem, kas nosaka prasības Eiropas Savienības fondu līdzekļu piesaistīšanai ieguldījumiem ūdenssaimniecības sabiedrisko pakalpojumu sniedzēju infrastruktūrā, šādu projektu īstenošanas kārtībai, kā arī neatbilstoši veikto izdevumu atgūšanai un atmaksāšanai.
  9. Ja Līgums, beidzoties tā termiņam, netiek pagarināts, KAPITĀLSABIEDRĪBAI ir pienākums PAŠVALDĪBAI atmaksāt to ūdenssaimniecības sabiedrisko pakalpojumu sniegšanai nepieciešamo pamatlīdzekļu, kuri izveidoti (iegūti) saņemot šā līguma 5.8. punktā paredzētos atlīdzības maksājumus, nolietojuma (amortizācijas) daļu, kura līdz līguma darbības termiņa beigām nebija un atbilstoši normatīvajiem aktiem nevarēja būt atskaitīta.
  10. Šajā sabiedrisko pakalpojumu līgumā iekļauti nosacījumi, kādus pakalpojumu sniedzējam paredz Eiropas Komisijas 2011.gada 20.decembra lēmums par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.

## PAŠVALDĪBAS TIESĪBAS UN PIENĀKUMI

* 1. PAŠVALDĪBAI ir tiesības prasīt no KAPITĀLSABIEDRĪBAS visu šajā līgumā paredzēto pakalpojumu un darbu savlaicīgu izpildi attiecībā pret PATĒRĒTĀJIEM.

## LĪGUMSLĒDZĒJU ATBILDĪBA UN STRĪDU IZSKATĪŠANAS KĀRTĪBA

* 1. Strīdus, kas radušies šī līguma izpildes laikā, ja tos nav izdevies izšķirt, līgumslēdzēju pusēm savstarpēji vienojoties sarunu ceļā, izskata Latvijas Republikas tiesa, piemērojot Latvijas Republikas tiesību aktus.

## LĪGUMA TERMIŅŠ

* 1. Līgums stājas spēkā, kad to elektroniski parakstījusi pēdējā no Pusēm, un ir spēkā 10 gadus.
  2. Līgumslēdzēju pušu pieņemtie grozījumi un papildinājumi noformējami rakstiski, un tie ir šī līguma neatņemama sastāvdaļa.
  3. Puses līgumu paraksta ar drošu elektronisko parakstu, kas satur laika zīmogu. Katra Puse glabā pie sevis abpusēji parakstītu Līgumu.

## LĪGUMSLĒDZĒJU PUŠU rekvizīti

|  |  |
| --- | --- |
| PAŠVALDĪBA:  **Madonas novada pašvaldība**  Saieta laukums 1, Madona,  Madonas novads, LV-4801  Reģistrācijas Nr.90000054572  Konta Nr.LV37UNLA0030900130116  e-pasts: pasts@madona.lv  Madonas novada pašvaldības  izpilddirektors Uģis Fjodorovs | KAPITĀLSABIEDRĪBA:  **SIA “Bērzaunes komunālais uzņēmums”**  Aronas 4, Sauleskalns,  Bērzaunes pagasts, Madonas novads, LV-4853  Reģistrācijas Nr. 48703002782  Konta Nr. LV46HABA0001402041567  e-pasts: info@berzaunesku.lv  SIA “Bērzaunes komunālais uzņēmums”  valdes locekle Egija Romanovska |